15/02/2012 | Administración LocalMunicipal
Boiro
Aprobación definitiva do Regulamento do plan de acción social para o persoal ao servizo do Concello de Boiro

En cumprimento do disposto no artigo 70.2 da Lei 7/85, de 2 de abril, Reguladora das bases do réxime local publícase o texto íntegro do Regulamento do Plan de acción social para o persoal ó servizo do Concello de Boiro, aprobado polo Pleno da Corporación en Sesión de data 28 de novembro de 2011 (Publicado no BOP Nº 247 - Xoves, 29 de decembro de 2011 – Aprobado definitivamente: elevado a definitiva por Resolución Alcaldía de data 4 de febreiro de 2012) REGULAMENTO DO PLAN DE ACCION SOCIAL PARA O PERSOAL AO SERVIZO DO CONCELLO DE BOIRO ART.1.- OBXECTO E CONTIDO DAS AXUDAS.1. OBXECTO. É obxecto do presente Regulamento dispensar unha adecuada protección para os empregados/as municipais do Concello de Boiro, ante determinadas carencias e situacións ós que poden estar expostos ó longo da súa vida profesional e que non están cubertas polo sistema xeral da Seguridade Social. Ós efectos expostos establécense unha serie de medidas de acción social, destinadas ó persoal incluído no ámbito de aplicación do convenio que consistirán en: a) Axuda para atención de familiares diminuídos físicos, psíquicos e sensoriais. b) Axuda para atención, educación e coidado de fillos menores de 21 anos. c) Axuda para estudos regrados. d) Axuda dental. e) Axuda para gafas ou lentes de contacto. f) Axuda por natalidade. g) Axuda por intervención ocular. h) Axuda por audiófono. i) Axuda por gastos farmacéuticos. j) Axuda formación complementaria do traballador. k) Axuda especial en atención a outras circunstancias.2. CONTIDO. Estas axudas terán carácter de prestación económica a tanto alzado, co fin de compensar determinados gastos e atender a actualización de continxencias cubertas por cada modalidade de axuda e materializaranse anualmente a través dun Plan de Acción Social dos empregados municipais do Concello de Boiro. O Plan de Acción Social terá carácter anual e convocatoria automática a partir do 1 de xaneiro de cada ano. De conformidade co disposto no artigo 12.1 do vixente convenio colectivo o programa de acción social estará dotado do 1% da masa salarial. ART.2.-ÁMBITO DE APLICACIÓN.2.1.- Terán dereito a disfrutar dos conceptos enumerados no artigo anterior tódolos empregados/as en activo do Concello de Boiro, cunha antigüidade igual ou superior a un ano tomando como referencia o 1 de xaneiro, incluídos no ámbito de aplicación do presente acordo/convenio, así como o seu cónxuxe e/ou parella de feito, e familiares ata o primeiro grao de consanguinidade ou afinidade.2.2.- No suposto de que dous empregados tivesen a condición de beneficiarios en relación ó mesmo causante, só un deles terá dereito á axuda. ART.3.- SOLICITUDES E DOCUMENTACIÓN. As axudas do Programa de Acción Social, solicitaranse mediante impreso normalizado que figura como Anexo I ó presente Regulamento, podéndose obter na páxina Web do Concello de Boiro (www.boiro.org), así como no Departamento de Persoal Municipal, e será presentado no Rexistro Xeral do Concello de Boiro, á que se unirán os documentos orixinais que en cada caso se especifiquen ou fotocopia debidamente cotexada de estes. Ó obxecto de racionalizar os procedementos que se regulan no presente Regulamento, de conformidade co disposto na Lei 11/2007, de 22 de xuño, de acceso electrónico dos cidadáns ós Servizos Públicos, os empregados/as municipais ós que sexa de aplicación o presente Regulamento, poderán sinalar nas súas solicitudes a opción de recibir as comunicacións oportunas por medios electrónicos, indicando a tal efecto unha dirección de correo electrónico na súa solicitude. ART.4.- PROCEDEMENTO DE ADXUDICACIÓN.1. Recibidas as solicitudes, procederase ó estudo e cualificación das mesmas e unha vez ultimada a xestión, elevarase proposta de concesión a favor dos que reúnan os requisitos esixidos.2. O abono das axudas concedidas efectuarase a través da nómina mensual ou mediante transferencia bancaria da Tesourería Municipal ó número de conta bancaria que figure na nómina do traballador, segundo proceda. Os abonos que correspondan realizaranse no mes de maio de cada ano.3. As resolucións sobre as axudas reguladas no presente Regulamento corresponde nó Excmo./a Sr./a Alcalde/Alcaldesa e, de conformidade co establecido no artigo 52.2 da Lei 7/1985, de 2 de abril, regulador adas Bases de Réxime Local, aquelas poñen fin á vía administrativa.4. O prazo para presentar as solicitudes rematará o 28 de febreiro de cada ano, ou inmediato hábil posterior (cando este sexa inhábil). ART.5.- INCOMPATIBILIDADES. As modalidades de axudas obxecto deste Programa son incompatibles coa percepción doutras de natureza similar concedidas por calquera Organismo ou Entidade Pública, salvo que fose de contía inferior, podendo neste caso, si se acredita documentalmente a súa natureza e contía, solicitar a prestación pola diferenza. Asemade, as axudas contidas neste programa non se poderán percibir polos familiares (cónxuxe e fillos) maiores de 16 anos, que recibiran rendementos de traballo superiores ó salario mínimo interprofesional establecido para o exercicio anterior de cada convocatoria. Art.6.- FALSIDADE NAS SOLICITUDES. As solicitudes presentadas ao abeiro desta resolución terán o carácter de declaración responsable segundo o disposto no artigo 71º bis da Lei 30/1992, do 26 de novembro, de réxime xurídico das administracións públicas e do procedemento administrativo común. De conformidade co dito precepto, a ocultación de datos, a falsidade na documentación achegada ou a omisión da requirida darán lugar á denegación da axuda solicitada ou á perda da concedida, coa devolución, neste último caso, das cantidades indebidamente percibidas, con independencia das responsabilidades a que houbese lugar. Así mesmo, poderá dar lugar, logo da proposta favorable da comisión de seguimento deste acordo, a imposibilidade de solicitar as axudas do fondo de acción social durante un prazo de 5 anos. ART.7.- AXUDA PARA ATENCIÓN DE FAMILIARES DIMINUÍDOS.1. BENEFICIARIOS. Poderá resultar beneficiario desta axuda o persoal que se atope no ámbito de aplicación do presente Regulamento, que teña ó seu cargo e ás súas expensas algún familiar diminuído, circunscribíndose ó cónxuxe ou parella de feito, debidamente acreditado, fillos, ou fillos do seu cónxuxe ou parella de feito, no caso de que convivan dentro da unidade familiar. A contía que se establece para esta axuda é compatible cos ingresos que poida percibir os beneficiarios/as ou os familiares diminuídos, sempre que esta non supere o 200% da contía do Salario Mínimo Interprofesional para cada ano.2. DOCUMENTACIÓN. A documentación a aportar coa solicitude será a seguinte: a.- Certificado do Instituto Nacional da Seguridade Social e da Delegación Provincial de Asuntos Sociais da Xunta de Galicia, na que conste que o interesado non percibe pensión nin axuda por incapacidade, ou, a sensu contrario, que se a percibe e en que contía. b.- Certificado ditame técnico facultativo do Equipo de Valoración e Orientación expedida pola Consellería de Asuntos Sociais da Xunta de Galicia na que conste o grao de minusvalía do interesado, que non poderá ser inferior ó 33% para ter dereito a esta axuda e certificado médico actualizado expedido polo órgano competente.3. CONTÍA. A contía da axuda por familiares diminuídos queda establecida na cantidade de 400 euros anuais. ART.8.- AXUDA PARA EDUCACIÓN E COIDADO DE FILLOS MENORES DE 21 ANOS.1. BENEFICIARIOS. Serán beneficiarios desta prestación, os empregados/as municipais que teñan fillos menores de 21 anos e estará destinada a sufragar os gastos derivados do coidado dos mesmos. No caso dos fillos con idade comprendida entre os 16 e 21 anos, para poder ser beneficiario por este concepto, os fillos non recibirán rendementos de traballo, no exercicio anterior e en cómputo anual, superiores ó salario mínimo interprofesional do exercicio anterior ó de cada convocatoria. Non será de aplicación a esta axuda o establecido no artigo 5 deste Regulamento.2. DOCUMENTACIÓN. Para ser beneficiario da mesma haberá que acreditar, mediante a presentación do libro de familia, a filiación e idade dos fillos, así como por calquera outro documento similar nos casos de adopción ou acollemento. Si os fillos/as son do cónxuxe ou parella de feito, estes serán beneficiarios no caso de que convivan dentro da unidade familiar.3. CONTÍA. A contía da axuda para educación e coidado de fillos menor de 21 anos queda establecida na cantidade de 120 euros anuais por cada fillo. ART.9.- AXUDA POR ESTUDOS REGRADOS 1. CONCEPTO E ÁMBITO PERSOAL. Esta prestación consistirá nunha axuda económica anual, de carácter compensatorio, destinada a sufragar en parte os gastos de matrícula e/ou adquisición de material didáctico do persoal deste Concello, así como do cónxuxe e fillos maiores de 18 anos que cursen estudos de ensinanzas universitarias, ciclos formativos superiores e/ou Escolas Oficiais, todos eles regrados, entendendo como tales, as que ó seu termo dean dereito á obtención dun título universitario, superior ou oficial, incluíndose os estudos de Doutorado.2. REQUISITOS. O beneficiario/a desta modalidade de axuda encontrarase matriculado/a e cursando estudios universitarios oficiais ou ciclos superiores no ano académico que estableza cada convocatoria.3. DOCUMENTACIÓN. En tódolos casos haberá que presentar coa solicitude, copia cotexada do resgardo de matrícula, ou de liquidación de prezos públicos, onde conste o curso en que se matrícula o interesado/a, así como, no seu caso, as facturas oficiais que xustifiquen a solicitude. A repetición dun curso académico non da dereito á axuda por estudos, salvo para os/as traballadores/as deste Concello que se lles exime dous anos. Este concepto é incompatible coa axuda por coidado de fillos. Débese aportar declaración xurada de que non percibiu ningún tipo de bolsa relativa á matrícula que se presente ó abeiro deste concepto.4. CONTÍA. A contía máxima será de 225 euros por cada curso académico e empregado/a e/ou unidade familiar. ART.10.- AXUDA DENTAL.1. CONCEPTO E ÁMBITO PERSOAL A axuda dental consistirá nunha prestación económica destinada a sufragar en parte os gastos dos servizos non cubertos polo sistema da seguridade Social. Terán dereito a ela o persoal ó que se refire o art.2 deste Regulamento, unha soa vez ó ano por cada empregado/a municipal ou unidade familiar no seu caso.2.- DOCUMENTACIÓN. Para poder obter esta axuda será necesario axuntar á solicitude, copia cotexada da factura orixinal da cantidade abonada por este concepto ó especialista correspondente en onde se especifique con claridade os traballos realizados polo mesmo, quedando incluídos nesta axuda as que se fagan por ortodoncia, endodoncia, obturacións ou empastes, limpezas, etc. salvo para os que teña incluídas estas prestacións na súa asistencia sanitaria.3.- CONTÍA. A contía desta axuda será, como máximo de 200 euros anuais por empregado/a e/ou unidade familiar. ART.11.- AXUDA PARA GAFAS E LENTES DE CONTACTO.1. CONCEPTO E ÁMBITO PERSOAL. A axuda por adquisición de gafas e lentes de contacto consistirá nunha prestación económica destinada a tal fin. Terán dereito a ela o persoal ó que se refire o art.2 deste Regulamento, unha soa vez ó ano por cada empregado/a municipal ou unidade familiar no seu caso.2. DOCUMENTACIÓN. Para poder obter esta axuda, será necesario axuntar á solicitude, receita médica polo profesional médico ou óptico competente e factura de adquisición, ambas copias cotexadas do seu orixinal.3. CONTÍA. A contía desta axuda será, como máximo de 200 euros anuais por empregado/a e/ou unidade familiar. ART.12.- NATALIDADE, ADOPCIÓN OU ACOLLEMENTO.1. CONCEPTO E ÁMBITO PERSOAL. A axuda por natalidade consistirá nunha prestación económica que se percibirá polo persoal a que se refire o art.2 deste Regulamento, ó nacemento de cada fillo/a, e pola adopción ou acollemento preadoptivo ou permanente dun menor.2. DOCUMENTACIÓN. Para poder obter esta axuda, será necesario acompañar á solicitude fotocopia do Libro de Familia ou documentos que acrediten as circunstancias que concorran dentro do exercicio anterior. Non será de aplicación a esta axuda o establecido nos artigos 4.4 e 5 deste Regulamento.3. CONTÍA. A contía desta axuda será de 100 euros por cada fillo. ART.13.- AXUDA POR INTERVENCIÓN OCULAR.1. CONCEPTO E ÁMBITO PERSOAL. A axuda por intervención ocular atópase prevista para aqueles supostos non cubertos polo Sistema da seguridade Social, e consistirá nunha prestación económica, que poderá solicitar todo o persoal a que se refire o artigo 2 deste Regulamento.2. DOCUMENTACIÓN. Para poder obter esta axuda, será necesario axuntar á solicitude informe médico e factura oficial que acredite a intervención, ambas copias cotexadas dos orixinais.3. CONTÍA. A contía desta axuda será, como máximo de 200 euros anuais por empregado/a e/ou unidade familiar. ART.14.- AXUDA POR AUDIÓFONO.1. CONCEPTO E ÁMBITO PERSOAL. A axuda por audiófono atópase prevista para aqueles casos non cubertos polo Sistema da Seguridade Social, e consistirá nunha prestación económica, que poderá solicitar todo o persoal a que se refire o art.2 do presente Regulamento.2. DOCUMENTACIÓN. Para poder obter esta axuda, será necesario axuntar á solicitude informe médico e factura oficial, ambos copias cotexadas dos orixinais.3. CONTÍA. A contía desta axuda será, como máximo de 200 euros anuais por empregado/a e/ou unidade familiar. ART.15.- AXUDA POR GASTOS FARMACÉUTICOS.1. CONCEPTO E ÁMBITO PERSOAL. A axuda por gastos farmacéuticos atópase prevista para aqueles casos non cubertos polo Sistema da Seguridade Social, e consistirá nunha prestación económica, que poderá solicitar todo o persoal a que se refire o art.2 do presente Regulamento.2. DOCUMENTACIÓN. Para poder obter esta axuda, será necesario axuntar á solicitude folla de prescrición farmacéutica e factura oficial da farmacia, ambos copias cotexadas dos orixinais.3. CONTÍA. A contía desta axuda será, como máximo de 200 euros anuais por empregado/a e/ou unidade familiar. ART.16.- AXUDA PARA FORMACIÓN COMPLEMENTARIA DO TRABALLADOR.1. CONCEPTO E ÁMBITO PERSOAL. Esta prestación consistirá nunha axuda económica destinada a sufragar, na súa totalidade ou en parte, os gastos por realización de formación complementaria que supoñan un gasto para o traballador durante o exercicio anterior á solicitude. Irán incluídos os gastos de matrícula e poderán incluírse os de desprazamento (quilometraxe, aparcadoiros e/ou autopista) e/ou dietas cando se autorice expresamente polo Concello e o curso estea relacionado co posto de traballo. Só se aboará cando quede xustificado que o traballador utilizou o vehículo propio ou medio de transporte público.2. DOCUMENTACIÓN. Para poder obter esta axuda, será necesario axuntar á solicitude copia debidamente cotexada do diploma de asistencia ó curso así coma xustificante de ter pagada a matrícula (no caso de non ser gratuíto). 3. CONTÍA. A contía desta axuda será de 200 anuais por empregado. ART.17.- AXUDA ESPECIAL EN ATENCIÓN A OUTRAS CIRCUNSTANCIAS. Cando algún/a empregado/a municipal dos que se refire o artigo 2 do presente regulamento, se atope nunha situación anómala non rexida expresamente no mesmo, poderá solicitar axuda mediante petición xustificada que será estudada pola Comisión Mixta Paritaria ou Comisión creada ó efecto. DISPOSICIÓN TRANSITORIA PRIMEIRA. As disposicións previstas neste Regulamento serán de aplicación ás solicitudes presentadas a partir do 1 de xaneiro de 2012 incluídas no Plan de Acción Social convocado para o exercicio 2011. De maneira extraordinaria os prazos para o exercicio 2011 (para xustificar con gastos de 2010) establécense da maneira seguinte: Presentación de solicitudes: 10 días dende a entrada en vigor deste Regulamento Publicación de admitidos e excluídos: 5 días dende o remate de presentación de instancias. Prazo de presentación de alegacións: 10 días dende a publicación de admitidos e excluídos Publicación do listado definitivo: 5 días dende o remate de presentación de instancias. O abono en nómina da acción social para o exercicio 2011 deberá abonarse na 2ª nómina seguinte á entrada en vigor deste Regulamento. DISPOSICIÓN ADICIONAL PRIMEIRA. Créase un Fondo Plurianual co remanente de crédito do 1% da masa salarial despois da concesión das axudas de cada exercicio en concepto da aplicación do Plan de Acción Social. Para o presuposto do 2011 está fixado na cantidade de 38.636,17 €, correspondente ó remanente de crédito antes citado dos exercicios 2006 a 2009 incluídos. DISPOSICIÓN ADICIONAL SEGUNDA. O crédito máximo dispoñible para a acción social será a que ven reflectida nos orzamentos municipais anuais na área de gasto 221.162.04 Os empregados/as poderán solicitar axuda con cargo ó Plan de Acción Social elixindo entre dúas opcións: 1) Solicita-la axuda por máis dun concepto da relación do art.1 do presente Regulamento. A contía máxima a percibir serán 220 euros.2) Solicita-la axuda para un só concepto da relación do art.1 do presente Regulamento. A contía máxima a percibir será a que apareza en cada apartado segundo concepto. Garántese deste xeito a percepción de 220 €/traballador como contía mínima sempre que se xustifique dita cantidade e estea dentro dos topes de cada concepto. Salvagardado o importe anterior de 220 €, as contías asignadas a maiores en concepto de acción social reducirase na mesma porcentaxe se, polo elevado número de solicitudes presentadas, non se puidesen respectar. DISPOSICIÓN ADICIONAL TERCEIRA. Os beneficiarios das axudas reguladas no presente Regulamento deberán autorizar ó Concello de Boiro para recadar información tributaria e/ou laboral á administración correspondente para a tramitación da solicitude ós efectos de comprobación de ditas solicitudes. DISPOSICIÓN ADICIONAL CUARTA. Créase unha comisión paritaria para a valoración de tódalas solicitudes, formada polas mesmas persoas que integran a comisión para o seguimento do convenio colectivo / acordo regulador deste concello (Concello-Comité empresa). DISPOSICIÓN DEROGATORIA. Queda derrogado na súa integridade o Regulamento do Plan de Acción Social do Concello de Boiro publicado no Boletín Oficial da Provincia nº33 de data 9 de febreiro de 2007, así como cantas normas de igual ou inferior rango que se opoñan ó disposto neste Regulamento. DISPOSICIÓN FINAL O presente Regulamento entrará en vigor conforme ó disposto no apartado 2 do artigo 70 da Lei 7/1985, reguladora das Bases de Réxime Local. O que se fai público para xeral coñecemento en Boiro, a 4 de Febreiro de 2012. O alcalde, Juan José Dieste Ortigueira.